送許郎中出知漳州
作者：柴中行
朝代：宋

paragraphs: 君子重出處，兒女多依違。
孰知退有義，一辭若發機。
刑部今其人，識遠渺造微。
時方事疾走，而我心獨非。
老色未上面，健筆駃于飛。
宛然傲霜菊，燦燦黄金輝。
勉留鵷鷺行，夫豈少輕肥。
一麾即得請，衆目駭見稀。
了不露纖芥，舒卷流清{山/徽}。
凉風稱歸棹，灝氣浥征衣。
婆娑慰邱園，咳唾落珠璣。
因風來錦囊，猶足慰依依。